钦定古今图书集成/历象汇编/乾象典/第052卷 > 觜宿
## 钦定古今图书集成/历象汇编/乾象典/第052卷 > 觜宿

按《礼记月令》：“仲秋之月，旦觜觿中。”

按《星经》阙。

按《史记天官书》：“参为白虎，小三星，隅置曰觜，觿为虎
首，主葆旅事。”

〈注〉如淳曰：“关中俗谓桑榆糵生为葆。”晋灼曰：“葆，菜也。野生曰旅，今之饥民采旅生也。”《索隐》曰：姚氏案：宋均云“葆，守也。”旅犹军旅，言佐参伐以斩除凶也

《正义》曰：“觜觿为虎首” ，主收敛葆旅事也。葆旅，野生之可食也。

按：《汉书天文志》同。

按《晋书天文志》：“觜觿三星，为三军之候，行军之藏府，
主葆旅，收敛万物。”

按：《隋书天文志》同。

按《宋史天文志》，“汉永元铜仪，唐开元游仪，皆以觜觿
为三度。”旧去极八十四度，景祐测验，觜宿三星一度，
距西南星去极八十四度，在赤道内七度。

按《观象玩占》，“觜宿三星曰觜觿，白虎之首也，为三军
之候，行军之藏府，金星也，主葆旅，收敛万物，亦为刀
钺斩刈之事。一曰天货，主宝货。”其北上三尺为日月
五星。中道。内主梁，外主巴汉。